Omroeper se afdanking oor Malema-uitlating verwelkomSasha Martinengo. Foto: Hot 91.9FM Die Suid-Afrikaanse Menseregtekommissie (MRK) en die Ahmed Kathrada-stigting het albei die besluit van Hot 91.9FM om die radio-aanbieder, Sasha Martinengo, summier af te dank verwelkom. Martinengo se afdanking het gekom nadat hy tydens Dinsdagoggend se ontbytprogram gesê het “en mense luister steeds na die aap” met verwysing na Julius Malema, leier van die EFF. Die radiostasie het gesê dié uitlating is strydig met die stasie se gedragskode en sy verbintenis tot Suid-Afrika se nasionaal demokratiese waardes. Martinengo is onmiddellik die trekpas gegee. Die MRK het in ŉ verklaring gesê hy veroordeel Martinengo se uitlating ten sterkste, veral omdat dit tydens ŉ regstreekse radio-uitsending gemaak is – ŉ platform wat veronderstel is om respek vir gelykheid en waardigheid te bevorder. “Die kommissie loof die betrokke radiostasie dat daar onmiddellik stappe gedoen is en Martinengo afgedank is. Die MRK het ook kennis geneem van die EFF se voorneme om strafregtelike klagte teen mnr. Martinengo aanhangig te maak rakende sy uitlatings en moedig sulke stappe aan.” Die verklaring lui verder dat beweerde onkunde oor die kwetsende en skadelike aard van sulke woorde nie as ŉ verskoning kan dien nie. “Woorde soos aap en bobbejaan, veral met verwysing na swart mense, het ŉ lang, ontmenslikende en rassistiese geskiedenis en weens vorige openbare uitlatings van hierdie aard, het die kommissie, die media en ander burgerlike sektore al herhaaldelik die aanstootlike en diskriminerende konnotasies aan hierdie terme verduidelik.” Neeshan Balton, uitvoerende direkteur van die Ahmed Kathrada-stigting, het die MRK se sentimente beaam dat die radiostasie reg opgetree het deur Martinengo af te dank en ook die EFF aangemoedig om strafregtelike klagte aanhangig te maak. Julius Malema. Foto: EFF/Twitter Balton het sy teleurstelling uitgespreek oor Martinengo se reaksie op sy afdanking. “Eerder as dat hy sy uitlating terugtrek, onvoorwaardelik om verskoning vra en sy rassisme erken, het Martinengo voortgegaan deur sy gebruik van die woord ‘aap’ te regverdig as skynbaar oukei. Ons was al voorheen hierdeur met betrekking tot ander voorvalle, spesifiek die H&M-saak, waar ons herhaaldelik beklemtoon het hoekom dit rassisties is om ŉ swart persoon met ŉ aap te vergelyk,” het hy gesê. “Die woord of uitbeelding van ŉ aap met verwysing na ŉ swart persoon is erg aanstootlik. Dit is onaanvaarbaar en onregverdigbaar, ongeag wat jou kritiek mag wees teen die betrokke individu. “Swart mense is vir honderde jare vergelyk met ape, ŉ aksie wat ten doel het om swart mense van hul menslikheid te stroop en die ‘rasse-meerderwaardigheid’ van wit mense te verskans. Sodra jy iemand van sy of haar menslikheid ontneem, regverdig jy dit dat daar op ŉ onmenswaardige manier teenoor so ŉ persoon opgetree word. Histories het die sistemiese ontmensliking van swart mense gelei tot die ergste tipe gruweldade, waaronder slawerny, kolonialisme en apartheid.” Balton het gesê mens sou hoop dat voorvalle soos die H&M-opskudding mense sal laat besef hoe aanstootlik dit is om swart mense met ape te vergelyk, maar blykbaar is sekere mense steeds gemaklik daarmee om dié soort uitlatings en vergelykings te maak. “Afgesien van Martinengo se uitlatings, het die kommentaar wat op sosiale media gelewer is deur gebruikers wat hom ondersteun duidelik ŉ rasse-ondertoon wat mens gewalg en ontsteld laat.”